Resolució 87/2017, de 16 de març
Administració: Agència Catalana del Consum (ACC)
Relació de totes les sancions imposades a empreses subministradores per infraccions relacionades amb mesures urgents per afrontar situacions de pobresa energètica.
La informació sol·licitada és la relativa a les sancions imposades, i tenen aquesta condició aquelles que ho han estat per la corresponent resolució, sigui o no ferma en via administrativa.
No es pot equiparar la naturalesa de mesura sancionadora accessòria que l'article 333 del Codi de Consum de Catalunya atribueix a la publicació de les sancions amb els efectes propis d'un límit legal al dret d'accés, ja que la publicació de la sanció com a mesura sancionadora accessòria difereix de l'accés a la informació sobre sancions administratives imposades com a mínim en la finalitat i en la difusió real respectiva; en conseqüència no procedeix deduir de l'article 333 CCC que la qualificació de la publicació de les sancions com a mesura sancionadora accessòria tingui els efectes propis d'un límit legal a l'exercici del dret d'accés a la informació pública.
El límit de la investigació o la sanció de les infraccions penals, administratives o disciplinàries té la finalitat de protegir els corresponents procediments administratius o judicials i, en conseqüència, d'evitar el risc que l'accés als expedients pugui servir perquè els presumptes infractors o inculpats defugin de les seves responsabilitats; en conseqüència, en el cas que ens ocupa, que es caracteritza pel fet que les sancions sobre les que es demana informació ja han estat imposades, no té cap sentit invocar els límits que estem considerant, ja que no s'està en procés ni d'investigar ni de sancionar (ja s'ha sancionat), i menys encara de prevenir, vigilar, investigar o controlar.
Atès que el límit al dret d'accés a la informació pública dels interessos econòmics i comercials està previst per l'article 14 LTAIPBGE, el fet que l'LTAIPBG no el consideri no impedeix que les persones privades afectades tinguin dret a gaudir d'aquesta protecció davant de l'exercici del dret d'accés que els garanteix la legislació bàsica.
La informació sol·licitada té la finalitat de conèixer la disposició de les empreses afectades a complir uns requeriments establerts legalment per protegir la continuïtat dels subministraments bàsics a persones i famílies vulnerables o en situació de necessitat i el zel posat per l'Administració a fer-los complir; la informació sol·licitada és adequada (i necessària) a aquestes finalitats d'accés, ja que pot ser pertinent conèixer les empreses més sensibles a complir aquests requeriments legals, la informació relativa als municipis afectats és adequada i necessària per posar de manifest el zel dels serveis respectius a detectar eventuals incompliments i el nombre total de sancions imposades és indiciària de la disposició de l'ACC i dels altres òrgans competents de l'Administració de la Generalitat a vetllar efectivament pel compliment dels referits requeriments legals; per tant, tot sembla indicar que l'eventual divulgació de la informació sol·licitada contribuiria a protegir el bé últim d'evident interès públic de la continuïtat dels subministraments a les persones en situació de pobresa energètica.
Aquesta Reclamació ha estat traslladada a les empreses subministradores sancionades, que han tingut l'oportunitat de formular-hi al·legacions, sense que n'hagin formulat cap, fet que és indiciari de què l'eventual difusió de la informació reclamada no els causarà un perjudici significatiu.
Subministrament de serveis essencials.
Número d'expedient de la reclamació: 6/2017.
"c) El nom de l'empresa subministradora sancionada.
"d) El municipi en el qual ha tingut lloc la infracció.
"e) Si la resolució sancionadora ha estat o no impugnada davant de la jurisdicció contenciosa administrativa".
Aquesta Reclamació es presenta contra la Resolució de 23 de desembre de 2016, de la Directora de l'ACC, perquè atendria només parcialment la sol·licitud d'informació de la persona reclamant, presentada el 30 de novembre de 2016.
En realitat, la resposta donada per l'ACC a la sol·licitud d'informació presentada per la persona reclamant no dona cap de les dades demanades, ja que mentre que la informació que es sol·licita són dades determinades en relació amb cada una de les sancions imposades en matèria de consum per la Generalitat (antecedent 2), la informació donada és merament estadística (si bé al voltant del mateix àmbit material sol·licitat).
Es pot afirmar que, a diferència del que defensa l'informe de l'ACC en el seu informe, en el sentit que hauria fet una estimació parcial de la sol·licitud, de fet l'estimació és merament nominal, ja que no facilita cap de les dades demanades.
Cal precisar, per una altra banda, que la informació sol·licitada és la relativa a les sancions imposades, i s'ha d'entendre que tenen aquesta condició aquelles que ho han estat per la corresponent resolució administrativa, amb independència que sigui o no ferma en via administrativa.
La fermesa dels actes té efectes en relació amb la seva impugnabilitat i, si s'escau, amb la seva executivitat; però la sanció és imposada a partir del moment de l'aprovació de la resolució corresponent.
Per tant, aquesta Resolució s'ha de pronunciar sobre el dret de la persona reclamant a obtenir la totalitat de la informació sol·licitada (definida a l'antecedent 2), que es caracteritza per la seva singularitat, ja que consisteix a una llista de sancions imposades que, a més d'altres dades, indiqui el nom de l'empresa (en tots els casos, una persona jurídica) que les hauria comès.
No és qüestiona que la informació sol·licitada és informació pública, ja que és evident que els expedients sancionadors han estat instruïts, i per tant són a mans, de l'Administració.
En la mesura que es tracta d'informació pública, com a principi general ha de ser susceptible de ser objecte del dret d'accés establert per l'article 18 LTAIPBG, que "només pot ser denegat o restringit per les causes expressament establertes per les lleis" (article 20.1 de la mateixa llei).
En aquest cas l'ACC (en part, a la seva resolució de 23 de desembre de 2016 i, en part, a l'informe lliurat a la GAIP) considera que concorren els límits legals que es valoren tot seguit en l'accés a la informació sol·licitada:
A les anteriors consideracions s'hi pot afegir una valoració sobre si són aplicables a aquest cas límits derivats de la normativa de protecció de dades personals.
Certament, l'article 23 LTAIPBG qualifica de dades personals especialment protegides "les relatives a la comissió d'infraccions penals o administratives que no comportin l'amonestació pública de l'infractor".
Nogensmenys, la normativa de protecció de dades personals no és aplicable a les persones jurídiques (article 2.2 del Reglament de desenvolupament de la Llei orgànica 15/1999, de 13 de desembre, de protecció de dades de caràcter personal, LOPD, aprovat pel Reial decret 1720/2007, de 21 de desembre).
Vist que a la seva resolució de 23 de desembre de 2016 l'ACC manifesta que les empreses sancionades sobre les quals es demana informació són "les empreses comercialitzadores, de referència, en el mercat de subministraments bàsics (aigua, gas i electricitat)", és evident que totes elles són persones jurídiques, i en conseqüència no procedeix impedir ni limitar l'accés a la informació sol·licitada sobre la base de la normativa de protecció de dades personals.
Vistes les anteriors consideracions, cal concloure que l'únic dels límits invocats a l'accés a la informació demanada que pot concórrer en aquest cas és el relatiu a la protecció dels interessos econòmics i comercials de les empreses subministradores afectades.
Tot seguit es pondera fins a quin punt pot comportar en aquest cas una limitació o restricció efectives de la informació demanada.
Ha quedat establert a l'apartat anterior que la divulgació de la informació demanada pot causar perjudicis als interessos econòmics i comercials de les empreses subministradores afectades.
Tot seguit es pondera si ha de prevaldre la protecció d'aquests interessos o la dels drets i interessos a què serveix l'accés a la informació sol·licitat.
La informació sol·licitada té la finalitat de conèixer les eventuals infraccions comeses i sancions imposades relacionades amb l'incompliment de l'article 6 de la Llei 24/2015, de 29 de juliol.
Aquest precepte estableix un principi de precaució, en aplicació del qual en cas d'impagament de subministraments bàsics d'aigua potable, gas i electricitat, les empreses subministradores només poden tallar el subministrament després de seguir un determinat protocol, que preveu la intervenció prèvia dels serveis socials municipals i determinats supòsits de garantia dels subministraments bàsics; també obliga les empreses subministradores a informar dels drets relatius a la pobresa energètica.
Tot i que la Interlocutòria del Tribunal Constitucional de 4 de maig de 2016 va suspendre diversos preceptes d'aquesta Llei, la suspensió no afecta el seu article 6.
Per tant la informació sol·licitada té la finalitat de conèixer la disposició de les empreses afectades a complir uns requeriments establerts legalment per protegir la continuïtat dels subministraments bàsics a persones i famílies vulnerables o en situació de necessitat i el zel posat per l'Administració a fer-los complir.
Els béns últims que estaria servint el dret d'accés en aquest cas són el compliment de la legalitat i determinats estàndards de garantia dels subministraments bàsics.
La informació sol·licitada és adequada (i necessària) a aquestes finalitats d'accés, ja que en un entorn de concurrència competitiva en la prestació dels subministraments bàsics pot ser pertinent conèixer les empreses més sensibles a complir aquests requeriments legals, la informació relativa als municipis afectats és adequada i necessària per posar de manifest el zel dels serveis respectius a detectar eventuals incompliments i el nombre total de sancions imposades és indiciària de la disposició de l'ACC i dels altres òrgans competents de l'Administració de la Generalitat a vetllar efectivament pel compliment dels referits requeriments legals.
Per tant, tot sembla indicar que l'eventual divulgació de la informació sol·licitada contribuiria a protegir el bé últim d'evident interès públic de la continuïtat dels subministraments a les persones en situació de pobresa energètica.
Davant dels interessos públics servits per l'exercici del dret d'accés a la informació pública, està clar també, com s'ha dit, el perjudici que resultaria per als interessos (privats) de naturalesa econòmica o comercial de les empreses afectades.
La divulgació del fet d'haver estat sancionades degut a l'eventual infracció del principi de precaució comportarà una nota negativa per a la reputació de les empreses afectades, que segurament pot tenir conseqüències per a la comercialització dels seus productes i per als seus balanços.
Ara bé, sense qüestionar la presència d'aquests eventuals perjudicis, no es pot ignorar la responsabilitat que presumptament hauran tingut les mateixes empreses afectades a motivar el fet de ser sancionades.
Malgrat les sancions imposades no siguin fermes, el fet d'haver estat sancionades, atesa l'objectivitat de l'actuació administrativa i el caràcter contradictori i garantista del procediment sancionador, com a mínim denota manca de cura en l'aplicació del principi de precaució regulat per l'article 6 de la Llei 24/2015.
En aquestes circumstàncies es pot considerar que el comportament mostrat per les mateixes empreses afebleix la seva posició a l'hora de reclamar protecció dels seus interessos econòmics i comercials.
Així mateix, l'eventual perjudici seria per a les empreses presumptament infractores, mentre que per a la resta de subministradores la difusió de la informació demanada no només no les causaria un perjudici similar, sinó més aviat tot el contrari, un benefici comparatiu per a la seva imatge pública.
Per una altra banda, aquesta Reclamació ha estat traslladada a les empreses subministradores sancionades, que han tingut l'oportunitat de formular-hi al·legacions, sense que n'hagin formulat cap, fet que és indiciari de què els afectats no consideren que l'eventual difusió de la informació reclamada els causi un perjudici significatiu.
Ateses les anteriors consideracions, que posen de manifest els interessos públics beneficiats per la divulgació de la informació sol·licitada i els privats que podrien resultar perjudicats per aquest fet, i especialment la idoneïtat de la difusió demanada per servir els interessos públics favorables a l'accés considerats i la responsabilitat atribuïble a les empreses afectades en el fet de ser objecte d'un procediment sancionador, cal concloure aquesta ponderació resolent a favor d'atorgar l'accés sol·licitat a la informació pública.
Sobre la base dels antecedents i fonaments jurídics exposats, el Ple de la GAIP, en la sessió de 16 de març de 2017, resol per unanimitat: